รัฐบาลไทย-ข่าวทำเนียบรัฐบาล-โค้งสุดท้าย...ไม่ขยายเวลา! กรมการจัดหางาน ย้ำนายจ้างที่จ้างแรงงานต่างด้าว เร่งดำเนินการตามมติ ครม. 7 ก.พ. 66 ภายในวันที่ 15 พ.ค. นี้
วันพฤหัสบดีที่ 11 พฤษภาคม 2566
11/05/2566
โค้งสุดท้าย...ไม่ขยายเวลา! กรมการจัดหางาน ย้ํานายจ้างที่จ้างแรงงานต่างด้าว เร่งดําเนินการตามมติ ครม. 7 ก.พ. 66 ภายในวันที่ 15 พ.ค. นี้
กรมการจัดหางาน เร่งรัดนายจ้างยื่นเอกสารต่อใบอนุญาตทํางานแรงงานต่างด้าว ย้ํา ทุกขั้นตอนต้องเสร็จสิ้น ภายใน 15 พ.ค. 66 พ้นกําหนด หากพบคนต่างด้าวทํางานโดยไม่มีใบอนุญาตทํางาน มีโทษทั้งนายจ้างและลูกจ้าง
นายไพโรจน์ โชติกเสถียร อธิบดีกรมการจัดหางาน เปิดเผยว่า มติคณะรัฐมนตรีเมื่อวันที่ 7 กุมภาพันธ์ 2566 กําหนดให้คนต่างด้าวยื่นคําขอต่ออายุใบอนุญาตทํางาน ภายในวันที่ 13 กุมภาพันธ์ 2566 โดยต้องยื่นเอกสารหลักฐานให้ครบถ้วนภายในวันที่ 15 พฤษภาคม 2566 โดยที่ยังสามารถอยู่ในราชอาณาจักรเป็นกรณีพิเศษและทํางานได้อย่างถูกต้อง เพื่อให้นายจ้าง/สถานประกอบการยังคงจ้างแรงงานเหล่านั้นได้ถูกต้องตามกฎหมาย รวมทั้งภาครัฐยังสามารถกํากับและบริหารจัดการการทํางานของคนต่างด้าวได้อย่างมีประสิทธิภาพทั้งมิติของความมั่นคงและการพัฒนาเศรษฐกิจของประเทศ ซึ่งข้อมูลจากสํานักบริหารแรงงานต่างด้าว ระบุว่า มีคนต่างด้าวยื่นคําขอต่ออายุใบอนุญาตทํางานและชําระค่าธรรมเนียม จํานวน 1,873,798 คน ซึ่งมีผู้ที่ยังยื่นเอกสารหลักฐานไม่ครบถ้วนอีกจํานวนหนึ่ง กรมการจัดหางานจึงขอประชาสัมพันธ์ไปยังนายจ้างและคนต่างด้าวให้เร่งดําเนินการยื่นเอกสารหลักฐานให้ครบถ้วนภายในวันที่ 15 พฤษภาคม 2566 โดยดําเนินการ ดังนี้
1.คนต่างด้าวที่ได้ยื่นคําขอต่ออายุใบอนุญาตทํางานแล้ว ให้ดําเนินการยื่นเอกสารหลักฐานดังนี้
- ยื่นหนังสือเดินทาง (Passport : PP) หรือเอกสารใช้แทนหนังสือเดินทางเล่มใหม่ ได้แก่ เอกสารเดินทาง (Travel Document : TD) กรณีแรงงานกัมพูซา และเอกสารรับรองบุคคล (Certificate of Identity : CI) กรณีแรงงานเมียนมา
- หลักฐานการตรวจลงตราหรือตรวจอนุญาตให้อยู่ในราชอาณาจักรเป็นการชั่วคราวต่อไป (Visa) หรือย้ายรอยตราประทับ
- หลักฐานการขึ้นทะเบียนเป็นผู้ประกันตนและซื้อประกันสุขภาพ
- หลักฐานการจัดเก็บข้อมูลอัตลักษณ์บุคคลกับสํานักงานตรวจคนเข้าเมือง และการตรวจโรคต้องห้าม (สําหรับคนต่างด้าวตามมติครม.เมื่อวันที่ 5 กรกฎาคม 2565 กลุ่มที่มีสถานะไม่ถูกต้องที่ยังดําเนินการไม่ครบถ้วน)
2. ยื่นเอกสารหลักฐานดังกล่าวที่ระบบต่ออายุใบอนุญาตทํางานคนต่างด้าว (4 สัญชาติ) ทางอิเล็กทรอนิกส์ และกรอกข้อมูลดังกล่าวในระบบเดียวกัน โดยเลือกหัวข้อ "มีเอกสาร Passport และ Visa ที่ยังไม่หมดอายุ" และกด "ยื่นแบบ บต. 50”
ทั้งนี้ เมื่อดําเนินการเสร็จสิ้นภายในวันที่ 15 พฤษภาคม 2566 ครบถ้วนแล้ว นายทะเบียนจะเร่งพิจารณาต่ออายุใบอนุญาตทํางานให้คนต่างด้าวให้แล้วเสร็จไม่เกินวันที่ 30 พฤษภาคม 2566 เพื่อมีสิทธิทํางานถึงวันที่ 13 กุมภาพันธ์ 2567 หรือวันที่ 13 กุมภาพันธ์ 2568 ตามแต่ละกรณี
นายไพโรจน์ กล่าวต่อไปว่า เมื่อพ้นระยะเวลาที่กําหนด หากกรมการจัดหางานตรวจสอบพบคนต่างด้าวทํางานโดยไม่มีใบอนุญาตทํางาน จะดําเนินคดีและบังคับใช้กฎหมายอย่างเข้มงวดทั้งนายจ้างคนไทยและลูกจ้างคนต่างด้าว โดยคนต่างด้าวที่ทํางานโดยไม่มีใบอนุญาตทํางานหรือทํางานนอกเหนือจากที่มีสิทธิจะทําได้ มีโทษปรับตั้งแต่ 5,000 – 50,000 บาท และถูกส่งกลับประเทศต้นทาง รวมถึงห้ามขอใบอนุญาตทํางานเป็นเวลา 2 ปี นับตั้งแต่วันที่ได้รับโทษ และนายจ้างซึ่งรับคนต่างด้าวไม่มีใบอนุญาตทํางานเข้าทํางานหรือให้คนต่างด้าวทํางานนอกเหนือจากที่มีสิทธิจะทําได้ มีโทษปรับตั้งแต่ 10,000 - 100,000 บาท ต่อคนต่างด้าวที่จ้างหนึ่งคน กรณีกระทําความผิดซ้ําต้องระวางโทษจําคุกไม่เกิน 1 ปี หรือปรับตั้งแต่ 50,000 - 200,000 บาทต่อคนต่างด้าวที่จ้างหนึ่งคน หรือทั้งจําทั้งปรับ และห้ามนายจ้างจ้างคนต่างด้าวทํางานเป็นเวลา 3 ปี นับแต่วันที่ศาลมีคําพิพากษาถึงที่สุดให้ลงโทษ
“กรมการจัดหางานยืนยันว่าไม่มีการขยายระยะเวลา ขอให้นายจ้างที่จ้างแรงงานต่างด้าวตามมติครม. วันที่ 7 ก.พ. 66 เร่งดําเนินการยื่นเอกสารให้ทันภายในกําหนด มิฉะนั้นการอนุญาตให้อยู่ในราชอาณาจักรและทํางานจะเป็นอันสิ้นสุด แรงงานต่างด้าวต้องเดินทางกลับประเทศต้นทางและหากประสงค์จะกลับเข้ามาทํางานในประเทศไทย ต้องดําเนินการตามกระบวนการนําเข้า MOU”
อธิบดีกรมการจัดหางาน กล่าวย้ํา สําหรับนายจ้าง/สถานประกอบการ และแรงงานต่างด้าว ที่ต้องการสอบถามข้อมูลเพิ่มเติมสามารถติดต่อได้ที่สํานักงานจัดหางานจังหวัดทุกจังหวัด สํานักงานจัดหางานกรุงเทพมหานครพื้นที่ 1 – 10 หรือที่สายด่วนกระทรวงแรงงาน โทร.1506 กด 2 กรมการจัดหางาน หรือสายด่วนกรมการจัดหางาน โทร. 1694